b'\n_START_ARTICLE_\nJuba\n_START_PARAGRAPH_\nJuba (nuo jap. \xe3\x82\x86\xe3\x81\xb0\xc2\xa0= yuba) \xe2\x80\x93 kaitinamo soj\xc5\xb3 pieno pavir\xc5\xa1iuje susidaranti baltyminga balta pl\xc4\x97vel\xc4\x97. Tai tradicinis soj\xc5\xb3 produktas Ryt\xc5\xb3 Azijos \xc5\xa1alyse.\n_START_SECTION_\nIstorija\n_START_PARAGRAPH_\nManoma, kad juba prad\xc4\x97ta gaminti Kinijoje, o i\xc5\xa1 ten kartu su budist\xc5\xb3 vienuoliais, praktikavusiais vegetari\xc5\xa1k\xc4\x85 mityb\xc4\x85, i\xc5\xa1platinta po aplinkines \xc5\xa1alis. Pirmieji ra\xc5\xa1ytiniai kin\xc5\xb3 ir japon\xc5\xb3 \xc5\xa1altiniai jub\xc4\x85 mini XVI a. pabaigoje. XX a. antroje pus\xc4\x97je jubos gaminimas Kinijoje buvo mechanizuotas, pastatytos pirmos specializuotos gamyklos. Atpigus kainai, juba kin\xc5\xb3 emigrant\xc5\xb3 buvo i\xc5\xa1populiarinta ir daugelyje kit\xc5\xb3 \xc5\xa1ali\xc5\xb3._NEWLINE_Japonijoje jubos gamybos centru ilg\xc4\x85 laik\xc4\x85 buvo Kiotas. I\xc5\xa1 jubos pagaminti patiekalai Japonijoje lig \xc5\xa1iol tampriai siejami su budistine vegetari\xc5\xa1ka virtuve, ji n\xc4\x97ra tapusi kasdieniu valgiu.\n_START_SECTION_\nGamyba ir naudojimas\n_START_PARAGRAPH_\nJuba gaminama kaitiant soj\xc5\xb3 pien\xc4\x85 atvirame inde ma\xc5\xbedaug 80\xe2\x80\x9390 \xc2\xb0C temperat\xc5\xabroje ir nugriebiant pavir\xc5\xa1iuje susidaran\xc4\x8dias baltymingas pl\xc4\x97veles. Jos vartojamos i\xc5\xa1 karto \xc5\xa1vie\xc5\xbeios, o siekiant i\xc5\xa1saugoti ilgesniam laikui \xe2\x80\x93 sud\xc5\xbeiovinamos._NEWLINE_Juba paprastai parduodama kaip sausi trap\xc5\xabs lak\xc5\xa1tai, kurie tampa lankst\xc5\xabs i\xc5\xa1brinkinti vandenyje. I\xc5\xa1 jubos daromi \xc4\xafvair\xc5\xabs valgiai, ji dedama \xc4\xaf sriubas. Manoma, kad jau prie\xc5\xa1 kelis \xc5\xa1imtus met\xc5\xb3 budist\xc5\xb3 vienuoliai Kinijoje i\xc5\xa1 susluoksniuotos jubos gabaliuk\xc5\xb3 gamindavo m\xc4\x97s\xc4\x85 primenan\xc4\x8dius patiekalus (jubos \xe2\x80\x9evi\xc5\xa1tien\xc4\x85\xe2\x80\x9c, \xe2\x80\x9eantien\xc4\x85\xe2\x80\x9c ir pan.) Tokie valgiai lig \xc5\xa1iol populiar\xc5\xabs Kinijoje, Taivane, kai kuriose Pietry\xc4\x8di\xc5\xb3 Azijos \xc5\xa1alyse.\n_START_SECTION_\nMaistin\xc4\x97 vert\xc4\x97\n_START_PARAGRAPH_\nD\xc5\xbeiovinta juba turi 53\xc2\xa0% baltym\xc5\xb3, 28\xc2\xa0% riebal\xc5\xb3, 9\xc2\xa0% angliavandeni\xc5\xb3, yra geras kalcio, gele\xc5\xbeies, magnio, fosforo, cinko, B grup\xc4\x97s vitamin\xc5\xb3 (i\xc5\xa1skyrus B12) \xc5\xa1altinis.'